Historien finner sted i San Francisco etter tredje verdenskrig, i april 2043. Etter de ødeleggende hendelsene under tredje verdenskrig har mange større byer blitt gjenoppbygd (deriblant San Francisco som nå har fått navnet «New San Francisco») selv om enkelte områder fremdeles er som de var før krigen. Verdenskrigen satte også et annet preg på det nye samfunnet: dannelsen av to klasser av borgere, nærmere bestemt mutantene og normene. Hendelsene under verdenskrigen etterlot planeten uten ozonlaget, og for å beskytte innbyggerne sine vedtok mange land en form for tidsreversering. I stedet for å sove om natten, og være våken om dagen, har mennesker blitt aktive om natten.